༄༅།།འདི་ན་བདག་ཅག་གི་སྟོན་པ་དང་།ཕྱི་རོལ་པའི་ལྷ་དང་མུ་སྟེགས་པའི་དྲང་སྲོང་དབར་ལྟ་བ་དང་སྤྱོད་པའི་ཁྱད་པར་རང་རང་གི་བསྟན་བཅོས་སུ་བསྒྲགས་པ་དང་བསྟུན་ནས་ཆེས་གསལ་བར་གསུངས་ཡོད།གཏམ་རྒྱུད་ནི་གཏམ་རྒྱུད་རང་ཡིན་པས་ལོ་རྒྱུས་ཀྱི་གོ་ས་བཟུང་བའི་ནུས་པ་གཏན་ནས་མེད་ཅིང་།དེ་ལྟ་ནའང་གཏམ་རྒྱུད་དེ་དག་རང་རང་གི་རིག་གཞུང་གི་འབྱུང་ཁུངས་ཡིན་པ་ལ་ནི་ཐེ་ཚོམ་བྱེད་མི་དགོས་སོ།།བཟང་ངན་གྱི་འགྲེལ་བརྗོད་འདི་ཀློག་པའི་དགོས་པ་ཉི་ཚེ་བ་འགྲུབ་པར་བཤད་ཆོག།གཏམ་རྒྱུད་ཀྱི་དཔེ་མཚོན་འགའ་ཞིག་ཞུས་ན།དགའ་བྱེད་དགྲ་སྟ་ཅན་གྱིས་རང་གི་ཕར་བཀའ་གསུང་ཅི་སྒྲུབ་ཞུ་སླད་རང་གི་མའི་མགོ་བོ་བཅད་པ་དང་།སྐྱ་བསེང་གི་ཆུང་མ་མ་དྲིས་ཀྱང་རང་གི་བུ་གཉིས་ཀུནྟཱི་ལ་གཏད་དེ་ཁྱོའི་རོ་བསྲེགས་སར་བདག་ཉིད་དོར་བ་ལས་སཱཏཱི་ལམ་སྲོལ་བྱུང་བ།སྲིད་སྒྲུབ་ཀྱི་མདས་ཁྱབ་འཇུག་གི་ལུས་ལ་ཤ་མེད་པར་བྱས་པ་དང་།ཁྱབ་འཇུག་གི་འཁོར་ལོས་སྲིད་སྒྲུབ་ཀྱི་མགོ་བོ་བཅད་པའི་གཏམ་རྒྱུད་སོགས་ངོ་མཚར་ཅན་མང་པོ་འདི་ན་བཞུགས་སོ།